Handout Number: 1817

**Dhaka responds to Delhi’s statement on Chinmoy as Bangladesh’s** ‘**internal affairs’**

Dhaka, 26 November:

Attention of the Government of Bangladesh has been drawn to a statement issued by the Ministry of External Affairs of India to the media today on a matter concerning internal affairs of Bangladesh.

It is with utter dismay and a deep sense of hurt that the Government of Bangladesh notes that the arrest of Sri Chinmoy Krishna Das has been misconstrued by certain quarters since Sri Chinmoy Krishna Das has been arrested on specific charges. The Government of Bangladesh maintains that such unfounded statements not only misrepresent facts but also stand contrary to the spirit of friendship and understanding between the two neighboring countries.

The statement also does not reflect the harmony that exists among the peoples of all faiths and the commitment and the efforts of the government and the people in this regard.

It also completely disregards that the Government of Bangladesh is determined to conclusively end the culture of impunity to the perpetrators of gross human rights violations against the people of Bangladesh, thus treating the religious majority and minorities alike.

Bangladesh reaffirms in the strongest terms that every Bangladeshi, regardless of his or her religious identity, has the right to establish, maintain, or perform respective religious rituals and practices or express views without hindrance. Ensuring safety and security of all citizens, particularly the members of religious minorities, remains a duty of the Government of Bangladesh. This was yet again vindicated by the peaceful observance of Durga Puja throughout Bangladesh only last month.

The Government of Bangladesh would like to reiterate that the country's judiciary is fully independent and it does not interfere in the work of the judiciary. The matter under question is at present being dealt with by the court of law.

The Government of Bangladesh is also committed to upholding communal harmony in the country. The Government of Bangladesh is deeply concerned over the brutal killing of Advocate Saiful Islam Alif this afternoon in Chattogram. Authorities have stepped up security in the port city to ensure that religious harmony is maintained at any cost.

#

Kamrul/Rana/Rafiqul/Salim/2024/22.00 Hrs.

তথ্যবিবরণী নম্বর: ১৮১৬

**হাওড়ের বাঁধ নির্মাণে অনিয়মের প্রমাণ পাওয়া গেলে দায়ীদের বিরুদ্ধে ব্যবস্থা নেওয়া হবে**

**-- পানি সম্পদ উপদেষ্টা**

সুনামগঞ্জ, ১১ অগ্রহায়ণ (২৬ নভেম্বর):

পানি সম্পদ এবং পরিবেশ, বন ও জলবায়ু পরিবর্তন উপদেষ্টা সৈয়দা রিজওয়ানা হাসান বলেছেন, এবার কোনো ভাবেই হাওড়ের বাঁধ ভাঙতে দেওয়া যাবে না। পানি নামার সাথে সাথে প্রি-ওয়ার্ক করে হাওড়ের বাঁধের ভাঙা অংশে দ্রুত বাঁধ নির্মাণের প্রক্রিয়া শুরু করতে। পানি নামার সাথে সাথে বাঁধের যেসকল অংশে মেরামত জরুরি হবে সেখানে দ্রুত মেরামত করতে হবে। তিনি আগামী বর্ষা মৌসুম আসার আগেই কাজ শেষ করার জন্য পানি উন্নয়ন বোর্ডের কর্মকর্তাদের আগাম প্রস্তুতি নেওয়ারও পরামর্শ দেন।

আজ সুনামগঞ্জের তাহিরপুর উপজেলার মাটিয়ান হাওড় পরিদর্শনকালে উপদেষ্টা এসব কথা বলেন।

সাংবাদিকদের প্রশ্নের জবাবে উপদেষ্টা বলেন, বাঁধ নির্মাণে অনিয়মের প্রমাণ পাওয়া গেলে অবশ্যই দায়ীদের বিরুদ্ধে ব্যবস্থা নেওয়া হবে। কাজে যেন কোনো প্রকার বিলম্ব না হয়, মানুষকে যেন কোনো বিপর্যয়ের মুখোমুখি হতে না হয় সে জন্য সংশ্লিষ্টদের আগাম প্রস্তুতি নেওয়ার নির্দেশ দেন তিনি।

টাঙ্গুয়ার হাওড়ে ট্যুরিজম বিষয়ে এক প্রশ্নের জবাবে রিজওয়ানা হাসান বলেন, ট্যুরিজম থাকবে, ট্যুরিজম কত লোক আসতে পারবে, কতগুলো হাউজবোট চলতে পারবে, হাউজবোট কোন নিয়মগুলো মেনে চলবে, প্লাস্টিক-পলিথিন আনবে কি না, হাওড়ে জোরে জোরে গান বাজাবে কি না এগুলো নিয়ন্ত্রণ করা হবে। নিয়ন্ত্রণ করার জন্য ইতোমধ্যে যারা এ কার্যক্রমগুলো করে তাদের কাছে পরামর্শ চাওয়া হয়েছে বলে তিনি জানান।

পরে সুনামগঞ্জ জেলা প্রশাসকের সভা কক্ষে হাওড় এলাকায় কাবিটা’র কাজ বাস্তবায়ন সংক্রান্ত সুনামগঞ্জ জেলার সংশ্লিষ্টদের সাথে এক মতবিনিময় সভায় পানি সম্পদ উপদেষ্টা প্রধান অতিথির বক্তৃতায় বলেন, এখন থেকে পানি উন্নয়ন বোর্ডের সকল উন্নয়ন প্রকল্পের কাজের তথ্যসংবলিত সাইনবোর্ড প্রকল্প এলাকায় দৃশ্যমান স্থানে টাঙিয়ে দিতে হবে। যাতে প্রকল্পসংশ্লিষ্ট এলাকার লোকজন জানতে পারে তাদের এলাকায় কি ধরনের উন্নয়ন কাজ হচ্ছে।

সভায় পানি সম্পদ উপদেষ্টা স্থানীয় বিভিন্ন শ্রেণি-পেশার প্রতিনিধিদের মতামত শোনেন এবং যথাযথ পদক্ষেপ নেওয়া হবে বলে আশ্বস্ত করেন।

হাওড় পরিদর্শনকালে স্বরাষ্ট্র ও কৃষি উপদেষ্টা লে. জে. (অব.) জাহাঙ্গীর আলম চৌধুরী, পানি সম্পদ সচিব নাজমুল আহসান, কৃষি সচিব এমদাদ উল্লাহ মিয়ান, পানি উন্নয়ন বোর্ডের অতিরিক্ত মহাপরিচালক মোঃ এনায়েত উল্লাহ, সুনামগঞ্জের জেলা প্রশাসক মোহাম্মদ ইলিয়াস উদ্দিন মিয়া, পুলিশ সুপার আ ফ ম আনোয়ার হোসেন, পাউবো সুনামগঞ্জের নির্বাহী প্রকৌশলী মামুন হাওলাদার-সহ জেলা প্রশাসন ও পানি উন্নয়ন বোর্ডের ঊধ্বর্তন কর্মকর্তাবৃন্দ উপস্থিত ছিলেন।

#

মামুন/রানা/রফিকুল/সেলিম/২০২৪/২১২০ ঘণ্টা

তথ্যবিবরণী নম্বর: ১৮১৫

**পতিত জমি চাষাবাদের আওতায় আনার আহ্বান কৃষি উপদেষ্টার**

সিলেট, ১১ অগ্রহায়ণ (২৬ নভেম্বর):

কৃষি উপদেষ্টা লেফটেন্যান্ট জেনারেল মোঃ জাহাঙ্গীর আলম চৌধুরী (অব.) বলেছেন, সকল পতিত জমিকে চাষাবাদের আওতায় আনতে হবে। কৃষিতে প্রকল্প নেয়ার ক্ষেত্রে কৃষকের লাভ, কৃষির উন্নতি ও ফলন বাড়ানোর বিষয়কে প্রাধান্য দিতে হবে। তিনি এ বিষয়ে সকলকে নিষ্ঠার সাথে কাজ করার আহ্বান জানান।

আজ সিলেট আঞ্চলিক কৃষি অফিসারের কার্যালয়ের সভাকক্ষে সিলেট অঞ্চলের কৃষি মন্ত্রণালয়ের আওতাধীন দপ্তর ও সংস্থার কর্মকর্তাদের সাথে মতবিনিময় সভায় প্রধান অতিথির বক্তৃতায় উপদেষ্টা এসব কথা বলেন।

উপদেষ্টা বলেন, জনসংখ্যা বাড়ছে, কৃষি জমি কমছে। তারপরও ১৮ কোটি লোক খেয়ে বেঁচে আছে। এ কৃতিত্ব কৃষক, কৃষিবিদ, গবেষক ও কৃষিসংশ্লিষ্ট সবার। ধান গবেষণা ইনস্টিটিউট অনেক কাজ করেছে। তাই ধানের উৎপাদন বেড়েছে। এখন ধান উৎপাদনে ১২০ দিন লাগে। এ সময় কীভাবে ১০০ দিনে আনা যায় সেই জাত উদ্ভাবনের কাজ করার জন্য ধান গবেষণা ইনস্টিটিউটকে নির্দেশনা দেন তিনি।

জাহাঙ্গীর আলম বলেন, কৃষি উৎপাদন বাড়াতে পর্যাপ্ত সেচের ব্যবস্থা করতে হবে। এ ক্ষেত্রে ভূ-গর্ভস্থ পানির ব্যবহার যত কমানো যায় তত ভালো। ভূ-পৃষ্ঠের উপরের (সারফেস) পানি ব্যবহার বাড়ানোর ওপর গুরুত্বারোপ করতে হবে। তিনি বলেন, সিলেট অঞ্চলে কৃষি যন্ত্রপাতি ক্রয় করার ক্ষেত্রে যেন কোনো দুর্নীতি না হয়। তিনি বলেন, আপাতত সারের কোনো সংকট নেই, বীজেরও সংকট হবে না। এ সময় তিনি জৈব সার ব্যবহার বাড়ানোর ওপর গুরুত্বারোপ করেন।

কৃষি উপদেষ্টা আরো বলেন, বাজারে কৃষি পণ্যের মূল্য সঠিকভাবে মনিটরিং করতে হবে। কৃষি বিষয়ক সকল পরিসংখ্যান যেন নির্ভরযোগ্য ও সঠিক হয় সে বিষয়ে সতর্ক থাকার জন্য সংশ্লিষ্টদের নির্দেশ দেন। তিনি বলেন, কৃষি জমি কোনো ভাবেই কমানো যাবে না। কৃষি বিষয়ক যে কোনো প্রকল্প বাস্তবায়নে এ বিষয়টি সর্বাধিক গুরুত্ব দিতে হবে।

কৃষি মন্ত্রণালয়ের সচিব ড. মোহাম্মদ এমদাদ উল্লাহ মিয়ান, বিভাগীয় কমিশনার সিলেট-সহ কৃষি সম্প্রসারণ অধিদপ্তরের ঊধ্বতন কর্মকর্তাগণ এসময় উপস্থিত ছিলেন।

#

জাকির/রানা/রফিকুল/সেলিম/২০২৪/২১৩০ ঘণ্টা

তথ্যবিবরণী নম্বর: ১৮১৪

**দক্ষিণ কেরাণীগঞ্জে অবৈধ গ্যাস সংযোগ বিচ্ছিন্ন, একজনকে কারাদণ্ড প্রদান**

ঢাকা, ১১ অগ্রহায়ণ (২৬ নভেম্বর):

আজ তিতাস গ্যাসের জোন-৫, জিঞ্জিরার আওতাধীন চুনকুটিয়া চৌরাস্তা, দক্ষিণ কেরাণীগঞ্জ এলাকায় অবৈধ গ্যাস লাইন উচ্ছেদ অভিযানের অংশ হিসেবে জ্বালানি ও খনিজ সম্পদ বিভাগে সংযুক্ত এক্সিকিউটিভ ম্যাজিস্ট্রেট মিল্টন রায় কর্তৃক একটি অভিযান পরিচালনা করা হয়েছে।

উক্ত অভিযানে দক্ষিণ কেরাণীগঞ্জের চুনকুটিয়া চৌরাস্তায় ‘আল মদিনা রেস্টুরেন্ট’ এবং নামবিহীন ওয়াশিং কারখানার অবৈধ গ্যাস সংযোগ বিচ্ছিন্ন করা হয়েছে। এ সময় ৪৫ ফুট পাইপ অপসারণ করা হয়েছে এবং অবৈধ গ্যাস সংযোগকারী মোঃ সফিক উল্ল্যাহকে ১৫ দিনের বিনাশ্রম কারাদণ্ড প্রদানপূর্বক জেলহাজতে প্রেরণ করা হয়৷

অভিযানে জব্দকৃত মালামালের মধ্যে রয়েছে কম্প্রেসর ১টি, এমএস পাইপ ২৫ ফুট, হোস পাইপ ২০ ফুট ও দ্বিমুখী চুলা ১টি। ঢাকা জেলা প্রশাসন ও কেরাণীগঞ্জ উপজেলা প্রশাসনকে অবহিত রেখে উক্ত অভিযান পরিচালনা করা হয়েছে।

#

শফিউল্লাহ/পবন/রানা/মোশারফ/রফিকুল/সেলিম/২০২৪/২০৪০ ঘণ্টা

তথ্যবিবরণী নম্বর: ১৮১৩

**জাহাজ ক্রয়ের ঋণ পরিশোধের ৪৭৫.২৫ কোটি টাকার**

**চেক প্রধান উপদেষ্টার নিকট হস্তান্তর নৌ-উপদেষ্টার**

ঢাকা, ১১ অগ্রহায়ণ (২৬ নভেম্বর):

নৌপরিবহন মন্ত্রণালয়ের আওতাধীন বাংলাদেশ শিপিং কর্পোরেশন (বিএসসি) বাস্তবায়িত ৬টি জাহাজ ক্রয় প্রকল্পের জন্য গৃহীত ঋণ পরিশোধের লক্ষ্যে স্বাক্ষরিত Subsidiary Loan Agreement (SLA) মোতাবেক প্রথম কিস্তি বাবদ প্রায় ৪৭৫ দশমিক ২৫ কোটি টাকার চেক প্রধান উপদেষ্টা প্রফেসর মুহাম্মদ ইউনূসের নিকট হস্তান্তর করেছেন নৌপরিবহন মন্ত্রণালয় এবং শ্রম ও কর্মসংস্থান উপদেষ্টা ব্রিগেডিয়ার জেনারেল (অব.) ড. এম সাখাওয়াত হোসেন। তিনি আজ ঢাকায় প্রধান উপদেষ্টার সরকারি বাসভবন যমুনায় প্রধান উপদেষ্টার হাতে উক্ত চেক তুলে দেন।

প্রকল্পটির মাধ্যমে সর্বশেষ জাহাজ সংগ্রহের সুদীর্ঘ ২৭ বছর পর গত ২০১৮-২০১৯ সালে বিএসসি’র বহরে উক্ত ৬টি বাণিজ্যিক জাহাজ যুক্ত হয়েছে। বর্তমানে আন্তর্জাতিক সামুদ্রিক পরিমণ্ডলে পণ্য পরিবহন সংশ্লিষ্ট বাণিজ্যিক কার্যক্রমে নিয়োজিত রয়েছে।

উল্লেখ্য, বিএসসি’র জন্য জি-টু-জি ভিত্তিতে ৬টি জাহাজ ক্রয়/সংগ্রহের লক্ষ্যে বাস্তবায়িত ‘৬টি নতুন জাহাজ ক্রয় বাংলাদেশ সরকার (অর্থনৈতিক সম্পর্ক বিভাগ) ও চায়না এক্সিম ব্যাংকের মধ্যে গত ১৪ অক্টোবর ২০১৬ তারিখে একটি ঋণচুক্তি Loan Agreement (LA) স্বাক্ষরিত হয়। স্বাক্ষরিত চুক্তি অনুযায়ী গ্রেস পিরিয়ডকালীন মোট সুদের পরিমাণ ৪৭৫ কোটি ২৫ লাখ ১৩ হাজার ৩৪০ টাকার চেক আজ প্রধান উপদেষ্টার নিকট আনুষ্ঠানিকভাবে হস্তান্তর করা হয়েছে।

চেক হস্তান্তরকালে অর্থ মন্ত্রণালয় এবং বিজ্ঞান ও প্রযুক্তি মন্ত্রণালয়ের উপদেষ্টা ড. সালেহউদ্দিন আহমেদ, নৌপরিবহন মন্ত্রণালয়ের সিনিয়র সচিব মোহাম্মদ ইউসুফ এবং বিএসসি এর ব্যবস্থাপনা পরিচালক কমডোর মাহমুদুল মালেকসহ অন্যান্য কর্মকতাগণ উপস্থিত ছিলেন।

#

আরিফ/পবন/রানা/রফিকুল/সেলিম/২০২৪/২০৫০ ঘণ্টা

Handout Number: 1812

**50 Crore Taka Worth of Forestland Recovered in Gazipur Following Environmental Advisor’s Directive**

Dhaka, November 26:

Acting on the directive of Syeda Rizwana Hasan, Advisor to the Ministry of Environment, Forest and Climate Change, a joint operation was conducted today, in Kapilatoli Mouza under Rajendrapur East Beat of Gazipur's Sripur Upazila.

During the operation, 120 illegal structures, including newly built and under-construction buildings, were demolished. This action freed approximately 6 acres of forestland from illegal occupation, with an estimated market value of around 50 crore taka.

The operation was carried out under the supervision of the Gazipur District Administration and led by the Sripur Upazila Nirbahi Officer. The joint forces included the Army, RAB, Forest Department, and Police.

It was stated that such operations will continue to protect forestland, wildlife, and biodiversity.

#

Dipankar/Paban/Rana/Mosharaf/Salim/2024/19.40 Hrs.

তথ্যবিবরণী নম্বর: ১৮১১

**জনগণের জানমালের নিরাপত্তা নিশ্চিত করতে কেমিক্যাল**

**ব্যবসায়ীদের প্রতি শিল্প উপদেষ্টার আহ্বান**

মুন্সিগঞ্জ, ১১ অগ্রহায়ণ (২৬ নভেম্বর):

শিল্প উপদেষ্টা আদিলুর রহমান খান বলেছেন, গুদামসমূহ বিস্ফোরক পরিদপ্তর, পরিবেশ অধিদপ্তর, ফায়ার সার্ভিস ও সিভিল ডিফেন্সসহ সরকারের সংশ্লিষ্ট সকল সংস্থার সাথে সম্পৃক্ততা রেখে আধুনিক সুযোগ-সুবিধা সংবলিত গোডাউনসমূহের নিরাপত্তার বিষয়টি নিশ্চিত করা হয়েছে। গোডাউনসমূহ ভাড়া নিয়ে পুরান ঢাকা হতে স্থানান্তরিত হয়ে ব্যবসা সম্প্রসারিত করা এবং জনগণের জানমালের নিরাপত্তা নিশ্চিত করার বিষয়ে তিনি কেমিক্যাল ব্যবসায়ীদের প্রতি আহ্বান জানান।

আজ ঢাকার শ্যামপুরে বিসিআইসি’র রাসায়নিক গোডাউন পরিদর্শন শেষে শিল্প উপদেষ্টা কেমিক্যাল ব্যবসায়ী প্রতিনিধিদের সাথে মতবিনিময়কালে এ আহ্বান করেন।

উপদেষ্টা জানান, বিগত ২০১৯ সালে পুরান ঢাকা’র চুড়িহাট্টায় রাসায়নিক দ্রব্যাদি সংরক্ষণের গুদামে সংঘটিত ভয়াবহ অগ্নিকান্ডের সূত্র ধরে পুরান ঢাকা’র রাসায়নিক গুদামসমূহ রাষ্ট্রীয় জরুরি প্রয়োজন ও জনস্বার্থে এবং অগ্রাধিকার প্রকল্প বিবেচনায় বিসিআইসি’র মালিকানাধীন শ্যামপুরস্থ উজালা ম্যাচ ফ্যাক্টরির ৬ দশমিক ১৭ একর জায়গায় অত্যাধুনিক সুযোগ-সুবিধা সংবলিত ৫৪টি গুদাম নির্মাণ করা হয়েছে।

এ সময় শিল্প মন্ত্রণালয়ের সিনিয়র সচিব জাকিয়া সুলতানা, বিসিআইসি’র চেয়ারম্যান মোঃ সাইদুর রহমান ও পুরান ঢাকাস্থ কেমিক্যাল ব্যবসায়ীদের প্রতিনিধিগণসহ সংশ্লিষ্ট কর্মকর্তারা উপস্থিত ছিলেন।

#

সায়েম/পবন/রানা/মোশারফ/জয়নুল/২০২৪/২০৪৫ ঘণ্টা

তথ্যবিবরণী নম্বর: ১৮১০

**পরিবেশ উপদেষ্টার নির্দেশে গাজীপুরে যৌথ বাহিনীর**

**অভিযানে ৫০ কোটি টাকা মূল্যের বনভূমি উদ্ধার**

ঢাকা, ১১ অগ্রহায়ণ (২৬ নভেম্বর):

পরিবেশ, বন ও জলবায়ু পরিবর্তন উপদেষ্টা সৈয়দা রিজওয়ানা হাসানের নির্দেশে আজ গাজীপুরের শ্রীপুর উপজেলার রাজেন্দ্রপুর পূর্ব বিটের কাপিলাতলী মৌজায় অভিযান চালানো হয়েছে।

অভিযানে নির্মাণাধীন ও সদ্য নির্মিত ১২০টি অবৈধ ঘরবাড়ি ও স্থাপনা উচ্ছেদ করা হয়। এতে প্রায় ৬ একর বনভূমি জবরদখলমুক্ত করা হয়। উদ্ধারকৃত জমির বাজারমূল্য প্রায় ৫০ কোটি টাকা।

জেলা প্রশাসন গাজীপুরের তত্ত্বাবধানে এবং শ্রীপুর উপজেলা নির্বাহী অফিসারের নেতৃত্বে এ অভিযান পরিচালিত হয়। অভিযানে সেনাবাহিনী, র‍্যাব, বন বিভাগ ও পুলিশ অংশ নেয়।

বনভূমি, বন্যপ্রাণী ও জীববৈচিত্র্য রক্ষায় এ ধরনের অভিযান অব্যাহত থাকবে বলে মন্ত্রণালয় থেকে আজ এক সংবাদ বিজ্ঞপ্তির মাধ্যমে তা জানানো হয়েছে।

#

দীপংকর/পবন/রানা/মোশারফ/সেলিম/২০২৪/১৯৩০ ঘণ্টা

তথ্যবিবরণী নম্বর: ১৮০৯

**দেশের বিরুদ্ধে ষড়যন্ত্র প্রতিরোধে গণমাধ্যমকে দায়িত্বশীল ভূমিকা পালন করতে হবে**

**--- তথ্য ও সম্প্রচার উপদেষ্টা**

ঢাকা, ১১ অগ্রহায়ণ (২৬ নভেম্বর):

বিগত ফ্যাসিবাদ সরকার দেশে অস্থিতিশীল পরিস্থিতি সৃষ্টিতে প্রতিনিয়ত ষড়যন্ত্র করে যাচ্ছে। দেশের বিরুদ্ধে এই ষড়যন্ত্র প্রতিরোধে গণমাধ্যমকে দায়িত্বশীল ভূমিকা পালন করতে হবে। আজ তথ্য ও সম্প্রচার মন্ত্রণালয়ের সভাকক্ষে ঢাকা রিপোটার্স ইউনিটির প্রতিনিধি দলের সঙ্গে অনুষ্ঠিত মতবিনিময় সভায় উপদেষ্টা মোঃ নাহিদ ইসলাম এসব কথা বলেন।

সাংবাদিকতাকে নতুন করে গড়ে তোলার আকাক্সক্ষা প্রকাশ করে তথ্য ও সম্প্রচার উপদেষ্টা বলেন, সরকার গণমাধ্যমকে পূর্ণ স্বাধীনতা দিয়েছে। এই স্বাধীনতাকে কাজে লাগিয়ে সাংবাদিকতা কীভাবে গড়ে উঠবে, এ বিষয়টি বাংলাদেশের সাংবাদিকেরা নির্ধারণ করবেন।

সরকার গণমাধ্যমের যে কোনো ধরনের গঠনমূলক সমালোচনাকে ইতিবাচকভাবে নিচ্ছে উল্লেখ করে উপদেষ্টা বলেন, গঠনমূলক সমালোচনা সরকারের জন্য উপকারী। এর মাধ্যমে সরকার নিজেকে শুধরে নিতে পারে। তিনি বলেন, গণমাধ্যমকে শক্তিশালী করার লক্ষ্যে সরকার ইতোমধ্যে গণমাধ্যম সংস্কার কমিশন গঠন করেছে। এ কমিশন গণমাধ্যমের অংশীজনের সঙ্গে আলোচনা করে সরকারের নিকট প্রতিবেদন দেবে। কমিশনের প্রতিবেদনের ভিত্তিতে সরকার গণমাধ্যম সংস্কারের উদ্যোগ গ্রহণ করবে।

বৈষম্যবিরোধী আন্দোলনে সাংবাদিকদের ভূমিকা উল্লেখ করে নাহিদ ইসলাম বলেন, মাঠ পর্যায়ের অনেক সাংবাদিক আন্দোলনের সংবাদ সংগ্রহ করেছেন। তবে, সংশ্লিষ্ট গণমাধ্যম কর্তৃপক্ষের কারণে সর্বক্ষেত্রে আন্দোলনের সংবাদ গণমাধ্যমে প্রচার হয়নি। সম্প্রতি কয়েকটি গণমাধ্যমে প্রচারিত অসত্য তথ্য প্রসঙ্গে তিনি বলেন, গণমাধ্যমে অসত্য তথ্য ও গুজব প্রচারের ফলে মানুষ বিভ্রান্ত হচ্ছে এবং সমাজে বিশৃঙ্খলা সৃষ্টি হচ্ছে। গণমাধ্যমের অন্যতম দায়িত্ব হলো সত্যকে জনগণের সামনে উপস্থাপন করা। সত্য প্রচারে গণমাধ্যমের দায়িত্বশীল ভূমিকা পালনের কোনো বিকল্প নেই।

গত ফ্যাসিবাদ সরকারের সময়ে গণমাধ্যমের ভূমিকা প্রসঙ্গে উপদেষ্টা বলেন, গত ১৫ বছরে গণমাধ্যমের বিভিন্ন অনুষ্ঠান ও খবরে কী বলা হবে, সে বিষয়ে মানুষ অনেকটা ধারণা করতে পেরেছিলেন। বিগত সরকার গণমাধ্যমের ওপর নানাভাবে প্রতিবন্ধকতা সৃষ্টি করেছে। সে সময় অনেক সাংবাদিক দলীয় কর্মীর মতো কাজ করেছে। এসব কারণে গণমাধ্যমের ওপর জনগণের আস্থা অনেক কমে গিয়েছিল।

মতবিনিময় সভায় তথ্য ও সম্প্রচার মন্ত্রণালয়ের সচিব মাহবুবা ফারজানা বলেন, গণমাধ্যমে সংবাদ প্রচারের পূর্বে আবশ্যিকভাবে সত্যতা যাচাই করতে হবে। বৈষম্যবিরোধী আন্দোলনের পর গণমাধ্যমের দায়িত্ব অনেক বেড়ে গেছে। তিনি বৈষম্যবিরোধী আন্দোলনে শহিদ ও আহতদের আত্মত্যাগ গণমাধ্যমে ব্যাপকভাবে প্রচারের ওপর গুরুত্বারোপ করেন।

মতবিনিময় সভায় ঢাকা রিপোর্টার্স ইউনিটির নেতৃবৃন্দ বলেন, এখন গণমাধ্যমকে ফ্যাসিবাদমুক্ত করার সময় এসেছে। এই সুযোগকে কাজে লাগাতে হবে। সভায় সাংবাদিক নেতৃবৃন্দ ওয়েজবোর্ড বাস্তবায়নসহ গণমাধ্যমের উন্নয়নে সরকারের কার্যকর ভূমিকা প্রত্যাশা করেন।

#

মামুন/পবন/ফেরদৌস/মোশারফ/জয়নুল/২০২৪/২০০০ ঘণ্টা

তথ্যবিবরণী নম্বর: ১৮০৮

**কোনো অবস্থায় মিথ্যা মামলা নেওয়া যাবে না**

**--- স্বরাষ্ট্র ও কৃষি উপদেষ্টা**

সিলেট, ১১ অগ্রহায়ণ (২৬ নভেম্বর):

স্বরাষ্ট্র ও কৃষি উপদেষ্টা লেফটেন্যান্ট জেনারেল মোঃ জাহাঙ্গীর আলম চৌধুরী (অব.) বলেছেন, মিথ্যা মামলা বেড়ে গেছে। কোনো অবস্থায় মিথ্যা মামলা নেওয়া যাবে না। কেউ যদি মিথ্যা মামলা দায়ের করে তাকে আইনের আওতায় আনতে হবে।

আজ সিলেট সার্কিট হাউসে সার্বিক আইন-শৃঙ্খলা পরিস্থিতি সংক্রান্ত এক সভায় উপদেষ্টা এসব কথা বলেন।

আইন-শৃঙ্খলা বাহিনীর উদ্দেশ্যে উপদেষ্টা বলেন, পুলিশ ও র‌্যাবের ক্ষেত্রে জনগণের আস্থা ফিরিয়ে আনতে হবে। মানুষের সাথে আরও ভালো ব্যবহার করে কোনো ক্ষোভ থাকলে তা কমাতে হবে। সাদা পোশাকে কাউকে গ্রেফতার করা যাবে না। কেউ পরিচয় জানতে চাইলে উপযুক্ত প্রমাণ দেখাতে হবে। অকারণে কাউকে গ্রেফতার করা যাবে না। কেউ অবৈধ আদেশ দিলে তা পালন করবেন না।

স্বরাষ্ট্র উপদেষ্টা বলেন, সাম্প্রতিক সময়ে পুলিশে নিয়োগ স্বচ্ছ হয়েছে৷ এ ধারা অব্যাহত রাখতে হবে। নিয়োগ ও পোস্টিং বাণিজ্য বরদাস্ত করা হবে না।

স্বরাষ্ট্র উপদেষ্টা আরো বলেন, অবৈধ অস্ত্র উদ্ধার অভিযান আরো জোরদার করতে হবে। ‘শীর্ষ সন্ত্রাসীরা আইনি প্রক্রিয়ায় বের হওয়ার পর পুনরায় অপকর্মে জড়ালে তাদের আইনের আওতায় আনতে হবে।’ মব জাস্টিস বিষয়েও আইনশৃঙ্খলা বাহিনীকে সতর্ক থাকার নির্দেশনা দেন। তিনি উল্লেখ করেন, নিত্যপ্রয়োজনীয় দ্রব্যের দাম বাড়ার পেছনে চাঁদাবাজিও দায়ী। শক্ত হাতে চাঁদাবাজি বন্ধ করতে হবে।

সভায় সিলেটের বিভাগীয় কমিশনার-সহ সশস্ত্র বাহিনী, জেলা, উপজেলা প্রশাসন ও স্বরাষ্ট্র মন্ত্রণালয়ের আওতাধীন বিভিন্ন দপ্তর-সংস্থার ঊর্ধ্বতন কর্মকর্তাগণ উপস্থিত ছিলেন।

#

জাকির/পবন/রানা/ফেরদৌস/মোশারফ/জয়নুল/২০২৪/২১৩০ ঘণ্টা

তথ্যবিবরণী নম্বর: ১৮০৭

**বিসিকের চলমান প্রকল্প পরিদর্শন করলেন শিল্প উপদেষ্টা**

মুন্সিগঞ্জ, ১১ অগ্রহায়ণ (২৬ নভেম্বর):

শিল্প মন্ত্রণালয়ের উপদেষ্টা আদিলুর রহমান খান আজ মুন্সিগঞ্জের সিরাজদিখান উপজেলায় বাস্তবায়নাধীন ৩টি চলমান প্রকল্প বাস্তবায়ন অগ্রগতি পরিদর্শন করেন।

এ সময় চলমান ৩টি প্রকল্পের বাস্তবায়ন অগ্রগতি, উন্নয়ন কার্যক্রমের অগ্রগতি পর্যালোচনা এবং ভবিষ্যতের পরিকল্পনা বাস্তবায়নে নির্দেশনা প্রদান করেন।

উপদেষ্টা বলেন,শিল্প খাতের উন্নয়নের জন্য সরকারের পক্ষ থেকে সব ধরনের সহযোগিতা প্রদান করা হবে। বিসিকের প্রকল্প ৩টি বাস্তবায়িত হলে পুরান ঢাকায় অবস্থিত কেমিক্যাল গোডাউনসমূহ স্থায়ীভাবে নির্দিষ্ট স্থানে স্থানান্তর, প্লাস্টিক কারখানাসমূহ এবং আরামবাগ-সহ দেশের বিভিন্ন স্থানে অবস্থিত মুদ্রণ শিল্পসমূহ পরিবেশবান্ধব নিরাপদ স্থানে স্থানান্তরিত করা সম্ভব হবে। ফলে এই ৩টি শিল্প খাতের উদ্যোক্তাদের কর্মপরিবেশ উন্নত হবে, জিডিপি বৃদ্ধি-সহ দেশে বিনিয়োগ বৃদ্ধি পাবে এবং প্রায় ২ লাখ মানুষের কর্মসংস্থান তৈরি হবে।

পরিদর্শনকালে শিল্প মন্ত্রণালয়ের সিনিয়র সচিব জাকিয়া সুলতানা, বিসিক চেয়ারম্যান আশরাফ উদ্দীন আহাম্মদ খান, মুন্সিগঞ্জ জেলার জেলা প্রশাসক ও পুলিশ সুপার, শিল্প মন্ত্রণালয়ের ঊর্ধ্বতন কর্মকর্তা, প্রকল্প পরিচালকগণ উপস্থিত ছিলেন।

#

সায়েম/পবন/ফেরদৌস/মোশারফ/জয়নুল/২০২৪/১৮৫৫ ঘণ্টা

তথ্যবিবরণী নম্বর: ১৮০৬

**সাধারণ মানুষের সার্বিক কল্যাণে আত্মনিবেদিত হতে হবে**

**--- ভূমি উপদেষ্টা**

ঢাকা, ১১ অগ্রহায়ণ (২৬ নভেম্বর):

ভূমি এবং বেসামরিক বিমান পরিবহন ও পর্যটন বিষয়ক উপদেষ্টা এএফ হাসান আরিফ বলেছেন, সরকারি কর্মকর্তা-কর্মচারীদের শুধু নিজেদের অধিকার আদায় বা সুযোগ-সুবিধা বৃদ্ধির কথা ভাবলে চলবে না। তাদের সাধারণ মানুষের সার্বিক কল্যাণে আত্মনিবেদিত হতে হবে। তিনি জুলাই-আগস্ট বিপ্লবের সকল শহিদের আত্মত্যাগের বিনিময়ে অর্জিত নতুন বাংলাদেশকে এগিয়ে নেওয়ার অংশ হিসেবে সকলের জন্য নাগরিক বান্ধব ভূমি সেবা নিশ্চিত করতে হবে।

উপদেষ্টা আজ ভূমি ভবন মিলনায়তনে ভূমি রেকর্ড ও জরিপ অধিদপ্তরের কর্মচারী পরিষদের নবনির্বাচিত কার্যনির্বাহী কমিটির (২০২৪-২৭) অভিষেক অনুষ্ঠানে প্রধান অতিথির বক্তব্যে এসব কথা বলেন।

ভূমি উপদেষ্টা বলেন, ভূমির মালিকানা ও মালিকানার ওপর ভিত্তি করে ম্যাপ তৈরিতে নির্দিষ্ট সময় পর পর জরিপ কাজ পরিচালিত হয়। এসব জরিপের কারণে দেশের আদালতসমূহে অধিকাংশ মামলা- মোকদ্দমা চলছে। কারণ এ জরিপে মালিকানার স্বত্বলিপি হাতে লেখা হতো। ভূমি মন্ত্রণালয় কর্তৃক আধুনিক তথ্যপ্রযুক্তি পদ্ধতিতে ভূমি জরিপ কাজ পরিচালনার উদ্যোগ নেয়া হয়েছে।

ভূমি সচিব বলেন, ভূমি রেকর্ড ও জরিপ অধিদপ্তরের মহাপরিচালক-সহ কর্মকর্তা-কর্মচারীগণ দেশের ভূমি খাতে জনবান্ধব কর্মসূচি বাস্তবায়ন করে যাচ্ছেন। অন্যান্যের মধ্যে বক্তব্য রাখেন ভূমি মন্ত্রণালয়ের সিনিয়র সচিব এ এস এম সালেহ আহমেদ, অধিদপ্তরের মহাপরিচালক মহ. মনিরুজ্জামান, সংগঠনের সাবেক সভাপতি সুরতুজ্জামান ও নির্বাচিত সাধারণ সম্পাদক মোঃ সাখাওয়াৎ হোসেন।

#

আহসান/পবন/ফেরদৌস/মোশারফ/জয়নুল/২০২৪/১৯১০ ঘণ্টা

তথ্যবিবরণী নম্বর: ১৮০৫

**রংপুরে অসহায় ও দুস্থদের মাঝে স্থানীয় সরকার উপদেষ্টার শীতবস্ত্র বিতরণ**

রংপুর, ১১ অগ্রহায়ণ (২৬ নভেম্বর):

আজ স্থানীয় সরকার, পল্লী উন্নয়ন ও সমবায় এবং যুব ও ক্রীড়া উপদেষ্টা আসিফ মাহমুদ সজীব ভূঁইয়া- রংপুর জেলার পীরগাছা উপজেলার পাওটানাহাট কলেজ মাঠ প্রাঙ্গণে স্থানীয় জনসাধারণের সাথে মতবিনিময় সভায় যোগদান করেন। সভা শেষে উপজেলার অসহায় ও দুস্থদের মাঝে শীতবস্ত্র বিতরণ করেন তিনি।

এ সময় স্থানীয় জনসাধারণের পক্ষ থেকে বলা হয়, পীরগাছা থেকে চিলমারীর অর্থনৈতিক ও বাণিজ্যিক সমৃদ্ধি বাড়াতে পারে তিস্তার ওপর একটি নতুন ব্রিজ। বিষয়টির গুরুত্ব বিবেচনা করে স্থানীয়দের সাথে নিয়ে নদী তীরবর্তী এলাকা সরেজমিনে পরিদর্শন করেন স্থানীয় সরকার উপদেষ্টা। এ প্রসঙ্গে সংশ্লিষ্ট কর্মকর্তাদের সার্ভে করার পরামর্শ দিয়েছেন তিনি। এছাড়াও পীরগাছা উপজেলা সম্প্রসারিত নতুন প্রশাসনিক ভবন ও নতুন হলরুমের উদ্বোধন ঘোষণা করেন উপদেষ্টা।

পরে রংপুরের কাউনিয়া উপজেলায় অসহায় ও দুস্থদের মাঝে শীতবস্ত্র বিতরণ করেন স্থানীয় সরকার উপদেষ্টা। এ সময় কাউনিয়া উপজেলার উন্নয়নে ৫০ লাখ টাকার বিশেষ বরাদ্দের ঘোষণা দেন তিনি।

উল্লেখ্য, রংপুর সফরে স্থানীয় সরকার বিভাগের সচিব (রুটিন দায়িত্ব) মোঃ নজরুল ইসলাম এবং মন্ত্রণালয়ের ঊর্ধ্বতন কর্মকর্তাবৃন্দ উপদেষ্টার সফরসঙ্গী ছিলেন।

#

সালাউদ্দিন/পবন/মোশারফ/জয়নুল/২০২৪/১৯০০ ঘণ্টা

তথ্যবিবরণী নম্বর: ১৮০৪

**রাষ্ট্রপতির কাছে সুপ্রিম কোর্টের বার্ষিক প্রতিবেদন ২০২৩ পেশ**

ঢাকা, ১১ অগ্রহায়ণ (২৬ নভেম্বর):

রাষ্ট্রপতি মোঃ সাহাবুদ্দিনের কাছে আজ বঙ্গভবনে ‘সুপ্রিম কোর্টের বার্ষিক প্রতিবেদন ২০২৩’ পেশ করেছেন প্রধান বিচারপতি সৈয়দ রেফাত আহমেদ। এসময় আপিল বিভাগের বিচারপতি মোঃ আশফাকুল ইসলাম উপস্থিত ছিলেন।

সাক্ষাৎকালে প্রধান বিচারপতি বার্ষিক প্রতিবেদনের বিভিন্ন দিক সম্পর্কে রাষ্ট্রপতিকে অবহিত করেন। তিনি জানান, ইতোমধ্যে সুপ্রিম জুডিশিয়াল কাউন্সিল গঠন করা হয়েছে। এছাড়া প্রধান বিচারপতি সুপ্রিম কোর্টের সার্বিক কার্যক্রম সম্পর্কেও রাষ্ট্রপতিকে নিয়মিত অবহিত করেন।

রাষ্ট্রপতি মোঃ সাহাবুদ্দিন বলেন, সুপ্রিম কোর্ট হলো বিচারপ্রার্থীদের সর্বশেষ ভরসাস্থল। সুপ্রিম কোর্টের সার্বিক কার্যক্রমে সন্তোষ প্রকাশ করে রাষ্ট্রপতি প্রধান বিচারপতির নেতৃত্বে বিচার বিভাগ বিচারপ্রার্থীদের ন্যায়বিচার যৌক্তিক সময়ে নিশ্চিত করতে সক্ষম হবে বলে আশা প্রকাশ করেন।

এ সময় রাষ্ট্রপতির কার্যালয়ের সিনিয়র সচিব নাসিমুল গনি এবং প্রেস সচিব মোঃ জয়নাল আবেদীন উপস্থিত ছিলেন।

#

রাহাত/পবন/মোশারফ/জয়নুল/২০২৪/১৮০৫ ঘণ্টা

তথ্যবিবরণী নম্বর: ১৮০৩

**গুণগতমান বজায় রেখে যথাসময়ের মধ্যে প্রকল্পের কাজ শেষ করার জন্য কর্মকর্তাদের নির্দেশ**

**--- ফারুক ই আজম**

ঢাকা, ১১ অগ্রহায়ণ (২৬ নভেম্বর):

মুক্তিযুদ্ধ বিষয়ক উপদেষ্টা ফারুক ই আজম, বীর প্রতীক কর্মপরিকল্পনা অনুযায়ী গুণগতমান বজায় রেখে দ্রুত প্রকল্পগুলোর অগ্রগতি শতভাগ নিশ্চিত এবং যথাসময়ে কাজ শেষ করতে প্রকল্প পরিচালকসহ সংশ্লিষ্টদের নির্দেশনা প্রদান করেন। তিনি এ ক্ষেত্রে নিবিড় মনিটরিং ও টিমওয়ার্কের ওপর গুরুত্বারোপ করেন। প্রকল্প পরিচালকরা এ সময় প্রকল্পগুলোর কাজ নির্ধারিত সময়ের মধ্যে শেষ করার প্রতিশ্রুতি দেন।

উপদেষ্টা আজ মুক্তিযুদ্ধ বিষয়ক মন্ত্রণালয়ের সভাকক্ষে ২০২৪-২৫ অর্থবছরের বার্ষিক উন্নয়ন কর্মসূচিতে (এডিপি) অন্তর্ভুক্ত প্রকল্পগুলোর চলতি বছরের ৩০ অক্টোবর পর্যন্ত বাস্তবায়ন অগ্রগতি পর্যালোচনা সভায় এসব নির্দেশনা প্রদান করেন।

উপদেষ্টা বলেন, প্রত্যেক দপ্তর ও সংস্থার ভাবমূর্তি উজ্জ্বল হয় এমন কাজ করতে হবে। নিজের দক্ষতা, বুদ্ধিমত্তা, আন্তরিকতা ও দেশপ্রেমের সঙ্গে কাজ করতে হবে। সিদ্ধান্ত নেওয়ার ক্ষেত্রে অহেতুক বিলম্ব করা থেকে বিরত থাকতে হবে।

সভায় জানানো হয়, ২০২৩-২৪ অর্থবছরে মুক্তিযুদ্ধ বিষয়ক মন্ত্রণালয়ের অধীন ৯ টি প্রকল্পের জন্য মোট বরাদ্দ দেয়া হয় ১৪শত ২৩ কোটি ৬৫ লাখ টাকা। অক্টোবর, ২০২৪ পর্যন্ত ব্যয় করা হয়েছে ১৬ কোটি ৬৫ লাখ টাকা।

সভায় জানানো হয়, এডিপিভুক্ত ৯টি প্রকল্পের মধ্যে রয়েছে অসচ্ছল বীর মুক্তিযোদ্ধাদের জন্য আবাসন নির্মাণ প্রকল্প, মুক্তিযুদ্ধের ঐতিহাসিক স্থানসমূহ সংরক্ষণ ও স্মৃতি জাদুঘর নির্মাণ, ঢাকাস্থ সোহরাওয়ার্দী উদ্যানে স্বাধীনতা স্তম্ভ নির্মাণ, মুক্তিযুদ্ধকালে মিত্র বাহিনীর শহিদ সদস্যদের স্মরণে স্মৃতি স্তম্ভ নির্মাণ, শহিদ মুক্তিযোদ্ধা ও অন্য বীর মুক্তিযোদ্ধাদের সমাধিস্থল সংরক্ষণ ও উন্নয়ন, মহান মুক্তিযুদ্ধকালে পাকিস্তানি হানাদার বাহিনী কর্তৃক গণহত্যার জন্য ব্যবহৃত বধ্যভূমিসমূহ সংরক্ষণ ও স্মৃতিস্তম্ভ নির্মাণ, বীরের কণ্ঠে বীরগাথা শীর্ষক প্রকল্প, খেতাবপ্রাপ্ত বীর মুক্তিযোদ্ধাদের সমাধিস্থল ও দেশের মুক্তিযুদ্ধ জাদুঘরের উন্নয়ন এবং মুক্তিযুদ্ধের ঐতিহাসিক স্থানসমূহে স্মৃতিস্তম্ভ ও জাদুঘর নির্মাণ।

সভায় মন্ত্রণালয়ের সচিব ইসরাত চৌধুরী, বিভিন্ন দপ্তর ও সংস্থার প্রধান, প্রকল্পের প্রকল্প পরিচালকসহ মন্ত্রণালয়ের ঊর্ধ্বতন কর্মকর্তারা উপস্থিত ছিলেন।

#

এনায়েত/পবন/মোশারফ/জয়নুল/২০২৪/১৮০০ ঘণ্টা

তথ্যবিবরণী নম্বর: ১৮০২

**রিয়াদে সশস্ত্র বাহিনী দিবস উদ্‌যাপিত**

রিয়াদ, ১১ অগ্রহায়ণ (২৬ নভেম্বর):

গতকাল ডিপ্লোম্যাটিক কোয়ার্টারে অবস্থিত কালচারাল প্যালেসে ৫৩তম সশস্ত্র বাহিনী দিবস যথাযথ মর্যাদায় উদ্‌যাপন করা হয়েছে। এ উপলক্ষ্যে সৌদি আরবের রিয়াদস্থ বাংলাদেশ দূতাবাস এক সংবর্ধনা অনুষ্ঠানের আয়োজন করে। অনুষ্ঠানে বিভিন্ন দেশের রাষ্ট্রদূত, ডিফেন্স এ্যাটাশে, কূটনীতিক, সৌদি আরবের উচ্চপদস্থ সরকারি কর্মকর্তা, রিয়াদস্থ বাংলাদেশী চিকিৎসক, প্রকৌশলী ও ব্যবসায়ীসহ বিভিন্ন পেশার অভিবাসীগণ যোগদান করেন।

অনুষ্ঠানে প্রধান অতিথি হিসেবে সৌদি আরবের প্রতিরক্ষা মন্ত্রণালয়ের মেজর জেনারেল আলী বিন হামাদ আল জুহানী উপস্থিত ছিলেন। প্রধান অতিথির বক্তৃতায় তিনি বলেন, বর্তমানে বাংলাদেশ ও সৌদি আরবের মাঝে দ্বিপাক্ষিক সামরিক সম্পর্ক সুদৃঢ় রয়েছে। ভবিষ্যতে এ সম্পর্কের ক্ষেত্র আরো প্রসারিত হবে বলে তিনি আশাবাদ ব্যক্ত করেন।

মুক্তিযুদ্ধের লাখো শহিদ এবং গত জুলাই-আগস্ট মাসে ফ্যাসিবাদের বিরুদ্ধে ছাত্র-শ্রমিক-জনতার অভ্যুত্থানে নিহত সকল শহিদকে শ্রদ্ধা জানিয়ে বাংলাদেশ দূতাবাসের চার্জ দ্যা এফেয়ার্স এস এম রাকিবুল্লাহ বলেন- ১৯৭১ সালের এ দিনে বাংলাদেশের সেনা, নৌ ও বিমান বাহিনীর সম্মিলিত আক্রমনে দখলদার বাহিনী দিশেহারা হয়ে পড়ে, যা আমাদের বিজয় অর্জনকে ত্বরান্বিত করে।আমাদের মহান মুক্তিযুদ্ধে সশস্ত্র বাহিনীর অবদান জাতি গভীর শ্রদ্ধায় স্মরণ করে।

এ সময় সশস্ত্র বাহিনীর বিভিন্ন কার্যক্রম, ইতিহাস, ঐতিহ্য, রাষ্ট্রীয় বিভিন্ন গুরুত্বপূর্ণ কাজে অংশগ্রহণ, সমাজসেবা ও অন্যান্য কার্যক্রম নিয়ে নির্মিত একটি তথ্যচিত্র প্রদর্শন করা হয়। অনুষ্ঠানে দূতাবাসের কর্মকর্তারা উপস্থিত ছিলেন।

#

মিশন, রিয়াদ/ফাতেমা/রবি/সুবর্ণা/সাঈদা/শফিক/২০২৪/১৫২০ ঘণ্টা

তথ্যবিবরণী নম্বর: ১৮০১

**শহিদ ডাঃ মিলন দিবসে রাষ্ট্রপতির বাণী**

**ঢাকা**, ১১ অগ্রহায়ণ ( ২৬ নভেম্বর):

রাষ্ট্রপতি মোঃ সাহাবুদ্দিন আগামীকাল শহিদ ডাঃ মিলন দিবসে নিম্নোক্ত বাণী প্রদান করেছেন:

“আজ ২৭ নভেম্বর, শহিদ ডাঃ মিলন দিবস। ১৯৯০ সালের এই দিনে গণতন্ত্র পুনরুদ্ধার আন্দোলনের সাহসী সৈনিক শহিদ ডাঃ শামসুল আলম খান মিলন ঘাতকের গুলিতে শাহাদত বরণ করেন। আমি শহিদ ডাঃ মিলনসহ গণতন্ত্র প্রতিষ্ঠার আন্দোলনে আত্মোৎসর্গকারী সকল শহিদকে গভীর শ্রদ্ধার সাথে স্মরণ করছি।

বাংলাদেশের গণতান্ত্রিক আন্দোলনের ইতিহাসে এক উজ্জ্বল নক্ষত্র ডাঃ মিলন। সংগ্রামী মানুষের পথিকৃৎ ডাঃ মিলন ছিলেন বাংলাদেশ মেডিকেল অ্যাসোসিয়েশনের তৎকালীন যুগ্ম-মহাসচিব এবং স্বৈরাচারঘোষিত গণবিরোধী স্বাস্থ্যনীতি আন্দোলনের মধ্যমণি। তাঁর শাহাদতকে কেন্দ্র করে চলমান গণআন্দোলন দুর্বার গণঅভ্যুত্থানে রূপ নেয়। পরবর্তীতে আন্দোলন-সংগ্রাম এবং আরও অনেকের আত্মত্যাগের বিনিময়ে গণতন্ত্র পুনঃপ্রতিষ্ঠা লাভ করে। দেশের প্রতিটি গণতন্ত্রকামী মানুষ ডাঃ মিলনসহ সকল বীর শহিদের অবদান চিরদিন শ্রদ্ধার সাথে স্মরণ করবে।

গণতন্ত্র ও উন্নয়ন একে অপরের পরিপূরক। টেকসই উন্নয়ন নিশ্চিতে গণতন্ত্রের অগ্রযাত্রাকে আরো এগিয়ে নিতে হবে। ডাঃ মিলনের আদর্শে অনুপ্রাণিত হয়ে নতুন প্রজন্ম দেশের উন্নয়ন ও গণতান্ত্রিক রীতিনীতির চর্চায় নিজেদের নিয়োজিত করবে-এ প্রত্যাশা করি।

আমি শহিদ ডাঃ শামসুল আলম খান মিলন এর বিদেহ আত্মার মাগফেরাত কামনা করছি।

বাংলাদেশ চিরজীবী হোক।”

#

রাহাত/ফাতেমা/রবি/সুর্বণা/ সাঈদা /লিখন/২০২৪/ ১.৩০

তথ্যবিবরনী নম্বরঃ১৮০০

**সংস্কৃতি উপদেষ্টার সাথে ইউনেস্কোর প্রতিনিধিদলের সাক্ষাৎ**

১১ অগ্রহায়ণ ( ২৬ নভেম্বর):

অন্তর্বর্তীকালীন সরকারের সংস্কৃতি বিষয়ক উপদেষ্টা মোস্তফা সরয়ার ফারুকীর সাথে গতকাল মন্ত্রণালয়ে তাঁর অফিস কক্ষে ইউনেস্কোর প্রতিনিধিদল সাক্ষাৎ করেন।

সাক্ষাৎকালে প্রতিনিধিদল উপদেষ্টার সাথে ওয়ার্ল্ড হেরিটেজ, বাংলাদেশের সংগীত, সাংস্কৃতিক বৈচিত্র, চলচ্চিত্র ওয়ার্কশপ ও চলচ্চিত্র নির্মাণ বিষয়ে আলোচনা করেন। এ আলোচনায় তাঁরা উপদেষ্টার সম্প্রতি ঘোষিত ৭ টি অগ্রাধিকারমূলক কর্মসূচি বিষয়ে আগ্রহ প্রকাশ করেন এবং এ বিষয়ে সহযোগিতার সম্ভাবনা নিয়ে আলোচনা করেন। এছাড়া, ইউনেস্কোর চলমান সকল কার্যক্রমের সর্বশেষ অগ্রগতি নিয়েও তারা আলোচনা করেন।

এ সময় ইউনেস্কোর প্রতিনিধিদল বলেন, বাংলাদেশের সহযোগী অংশীজন হতে পেরে আমরা গর্বিত। তাঁরা উপদেষ্টার সাথে চলমান প্রকল্পের অগ্রগতি ও দ্রুত বাস্তবায়নের প্রত্যাশা করেন।

সভায় সংস্কৃতি বিষয়ক মন্ত্রণালয়ের অতিরিক্ত সচিব নাফরিজা শ্যামাসহ মন্ত্রণালয়ের কর্মকর্তগণ উপস্থিত ছিলেন।

বিবেকানন্দ/রহমান/ফাতেমা/রবি/সুর্বনা/লিখন/২০২৪/ ৪.০০

তথ্যবিবরণী নম্বর: ১৭৯৯

**শিক্ষার্থীদের কঠোর হয়ে দমন করতে চাই না**

**-- স্বরাষ্ট্র ও কৃষি উপদেষ্টা**

সুনামগঞ্জ, ১১ অগ্রহায়ণ ( ২৬ নভেম্বর):

স্বরাষ্ট্র ও কৃষি উপদেষ্টা লেফটেন্যান্ট জেনারেল মো. জাহাঙ্গীর আলম চৌধুরী বলেছেন, শিক্ষার্থীদের কঠোর‘ ‘‘‘ভাবে দমন করতে চাই না। শিক্ষা প্রতিষ্ঠানের সমস্যা আলোচনা করে সমাধান করতে হবে। এজন্য শিক্ষকরা রয়েছেন। কেউ রাস্তায় নামার প্রয়োজন নেই। রাস্তা ব্লক না করে সোহরাওয়ার্দী উদ্যানে এসেও দাবি জানাতে পারে। এছাড়া, শিক্ষার্থীদের প্রতিনিধি এসে আমাদের সঙ্গে সমস্যা নিয়ে আলোচনা করতে পারে।

উপদেষ্টা আজ সুনামগঞ্জে তাহিরপুরের মাটিয়ান হাওর পরিদর্শনে এসে এসব কথা বলেন।

উপদেষ্টা আরো বলেন, কৃষি পণ্যে হাওরের কৃষকরা উপকৃত হচ্ছেন কি না সেটা দেখার বিষয়। কোনো মধ্যস্বত্বভোগী যাতে সুবিধা নিতে না পারে সেটিও দেখতে হবে।

এসময় উপস্থিত ছিলেন পরিবেশ, বন ও জলবায়ু পরিবর্তন এবং পানি সম্পদ  উপদেষ্টা সৈয়দা রিজওয়ানা হাসান, পানি সম্পদ মন্ত্রণালয়ের সচিব নাজমুল আহসান, জেলা প্রশাসক ড. মোহাম্মদ ইলিয়াস মিয়া, পুলিশ সুপার, আ ফ ম আনোয়ার হোসেন খান, সুনামগঞ্জ বৈষম্যবিরোধী ছাত্র আন্দোলনের আহ্বায়ক ইমন দোজ্জা, ও কবি নজরুল সরকারি কলেজের বৈষম্যবিরোধী ছাত্র আন্দোলনের আহ্বায়ক তানভীর ইসলাম চৌধুরী।

#

জাকির/রহমান/ফাতেমা/রবি/সুর্বনা/লিখন/২০২৪/ ৪.০০

আজ বিকাল পাঁচটার আগে প্রচার করা নিষেধ

তথ্যবিবরণী নম্বর : ১৭৯৮

**ডা. শামসুল আলম খান মিলনের ৩৪তম মৃত্যুবার্ষিকীতে প্রধান উপদেষ্টার বাণী**

ঢাকা, ১১ অগ্রহায়ণ (২৬ নভেম্বর) :

প্রধান উপদেষ্টা প্রফেসর মুহাম্মদ ইউনূস আগামীকাল ডা. শামসুল আলম খান মিলনের ৩৪তম **মৃত্যুবার্ষিকীতে** নিম্নোক্ত বাণী প্রদান করেছেন:

“১৯৯০ সালের স্বৈরাচার বিরোধী আন্দোলনের অন্যতম পেশাজীবী নেতা ডা. শামসুল আলম খান মিলন-এর ৩৪তম মৃত্যুবার্ষিকীতে আমি তাঁর স্মৃতির প্রতি গভীর শ্রদ্ধা জানাচ্ছি।

ডা. শামসুল আলম খান মিলন ছিলেন বাংলাদেশ মেডিকেল অ্যাসোসিয়েশনের যুগ্ম-মহাসচিব এবং ঢাকা মেডিকেল কলেজের শিক্ষক। ’৯০-এর ২৭ নভেম্বর বাংলাদেশ মেডিকেল অ্যাসোসিয়েশনের একটি সভায় যোগ দিতে যাওয়ার সময় ঢাকা বিশ্ববিদ্যালয়ের টিএসসি এলাকায় ঘাতকদের গুলিতে তিনি শহিদ হন।

তখনকার স্বৈরাচার বিরোধী আন্দোলনে ডা. মিলনের আত্মত্যাগ নতুন গতি সঞ্চার করে। সেদিনই দেশে জরুরি আইন ঘোষণা করা হয়। কিন্তু জরুরি আইন, কারফিউ উপেক্ষা করে ছাত্র-জনতা মিছিল নিয়ে বারবার রাজপথে নেমে আসে। অবশেষে স্বৈরশাসকের পদত্যাগের মধ্য দিয়ে দেশে গণতন্ত্র পুনরুদ্ধার হয়।

গত দেড় দশকে দেশে নতুন এক স্বৈরাচার জেঁকে বসে। ছাত্র-শ্রমিক-জনতার গণঅভ্যুত্থানের মাধ্যমে এই স্বৈরাচারী, ফ্যাসিস্ট সরকারের উৎখাতের মধ্য দিয়ে চলতি বছর জুলাই-আগস্ট মাসে গণতান্ত্রিক উত্তরণের পথে বাংলাদেশ নতুনভাবে যাত্রা শুরু করে ।

আমি ডা. শামসুল আলম খান মিলন-এর আত্মার মাগফেরাত কামনা করি।”

#

আশরোফা/ফাতেমা/রবি/সুবর্ণা/মাসুম/২০২৪/১০৪৪ঘণ্টা

**আজ বিকাল পাঁচটার আগে প্রচার করা নিষেধ**